
Sa NGALAN Sa AMAHAN, Sa ANAK ug HANDUMANAN 


Sa Panulat ni: 


Domenic T. Sanchez, PhD, LPT 

Ang langyab sa panumduman ’di matugkad; 

Misteryo niini kuli gayud nga mahubad. 
Handumanan sa AMAHAN sa kanunay tipigan; 
May ANAK nga maghinumdum sa iyang ngalan. 


Kaniadto ang ”ice drop” baynte singko pa; 
Og ang ”pan de coco lamian mong meryenda. 

Tataw pa ang panagway sa Sitio Mangga; 
Sama kaniyang batan —on nga tanan dagaya. 


Hinatud—kuha ka niya sa inyong eskwelahan; 
Subay sa landong sa mga kakahuyan. 

’king lumoy mong kamot kanunay iyang gigunitan 
Mahilayo sa tanang kadautan sa matag agian. 


Sa linghod mo pa kaayong pangidaron; 
AMAHAN mo kanunay gaabag sa imong pagtuon. 

Sa aritmetik, pagsuwat og pagbasa sa libro; 
Panahong gigahin niya kanimo sa ngan sa kahibalo 


Gani wa man kamo’y bisan unsang pisara; 
Gawas sa inyong bungbong sa sala. 

Dinhi ang daghang mga numero iyang ipakwenta; 
Natuhog mo dinhi ang kaalam sa matematika. 


Sa eskwelahan kon may ipabuhat nga "project”; 
AMAHAN mo maoy mangunay gayud ini’g tagik. 

Basin trabaho mo masayop og mayabag; 
Gumikan kay ikaw bata og kuwang pa’s alamag. 

Ang kabatan—on kaluhaan sa kinaiyang ’di maayo; 
Laagan, gahi’g ulo mianam ka pagkalakwatsero. 
Ang disiplina sa imong AMAHAN sakit og tino; 
Gugma’g kastigo, mopakgang sa pagkasubirbiyo. 


Di lalim diay ang nahiaguman mong silot; 
Tugbangan gayud og kastigo ang unsa’y nalapas mo. 
Labhag sa lipak sa bitiis klaro og dayag; 
Timaan kini kay ’di siya gustong ikaw mahisalaag. 


Saksi ikaw sa iyang kasuplado’g kaistrikto; 

Mga lagda niyang pinulis og sinundawo. 

Di man kasarangan ang iyang baruganan; 
Anaa kini kanunay sa sabakan sa katarungan. 


Iyang giumol ang kamahuan mo ug kaantigo; 
Mga sayop kanunay’ng gikorihian sa AMAHAN mo. 
Giayran sab niya ang trabaho’ng ’di magkadimao; 
Mga sipyat og tanang kasaypanan giagak sa sakto. 


Buhat nga manu—mano kinahanglang ikaw hanas; 
Aron sa mga hagit ni’ng kinabuhi dili maihalas. 
Kakugi bugtong hinagiban nga mupokan sa dimalas; 
Mao kini ang labing bilihong nakita mong hiyas. 

Walay sama kakugihan and imong AMAHAN; 

Haligi sa pamilya nga nagtuman sa kaakuhan. 
Kaayuhan ninyong tana’g makakaon matag adlaw; 
Kanunay’ng busog sa panihapon, paniudto o pamahaw. 


Nahinumdum ka pa sa lamiang sampurado? 
Pirme kini sa inyong talad, maoy namat-an mo. 
Sila nahimuut, nalipay kamong managsuon himsog; 
Nga magpunay’g pislit sa aping nga lamurok. 


Wa mo sukad madungog imong inahan gayawyaw; 

Kay wa’y pagkaon bisan nalang unta’g bahaw. 
Hinuon kanunay’ng buhong, aduna gayu’y madawdaw; 
Bisan kanus-a, sa gusla wa kamo magduhiraw. 

Ang AMAHAN mo sa iyang pamilya wala magpasagad; 
Nanginabuhi sa kahanas og tukmang abilidad. 

Dili sama sa uban nga kanunay’ng gamika sa imnanan; 
Naungo sa baraha og alak, agbay sa kirida sa sugalan. 


Dakong buang ang tawong nagpakaulipon sa bisyo; 
Gasunog sa kwarta sa pagdinagkot sa sigarilyo. 
Nagtuo silang ang inom makadala’g asenso; 

Mga gausik sa unsay bunga sa ilang kahago. 


Kakugi niya maoy imong sukaranan; 

Aron mahanaw ang imong kataspukan 
Kamadaginuton sa AMAHAN maoy imong magtutudlo; 
Aron pakgangon ang kundat sa kabatan —on mo. 

Og mipahilayo ikaw gikan sa iyang nataran; 
Kana kay musuway kag bugtaw sa imong kapalaran. 
Og nahanggap mo tuod ang hangin sa kagawasan; 
Layo sa mata og pagkorihir sa imong AMAHAN. 


Nakigbisog ka sa tanang hagit ni’ng kinabuhi; 
Gipanaminan ang mga gawi niya’g mithi. 
Halayo man naghandum sa tago unta makapauli; 
Gikahinamang pamilya, bahandi’ng hamili. 


Natugkad mo ang kaalam sa AMAHAN mo; 

Nga ang kinabuhi ’di angay isalig sa milagro. 
Natugkad mo ang iyang barugana’g prinsipyo; 

Ang pamilya ’di kahulipan sa mga amigo. 

Nga kon ikaw kwartahan, bus —ok ang bulsa; 
Daghang mo —ila nga ikaw ilang higala. 

Apan kon nahubsan na imong panudlanan; 

Ikaw ilang ayran og sa kangitngit biyaan. 

Og subling nag —abot inyong magsi ka dalan; 

Daw mihasmag kanimo ang daghang kausaban. 

Ang AMAHAN mo kaniadtong tigson og gikaintapan; 
Karon gisanapan na sa kaluya ang iyang kinatibuk—an. 


Tingog niya kaniadto nga daw sama’g trumpa; 
Hagawhaw na la’y masangpit og hinay na. 

Ang kusog niya kanhiay, sa galamhan mibiya na; 
Ug ang sinultihang pintok, karon paos na. 

Gisakmit sa sakit ang kalagsik niya og migrabe; 
Nag —antos sa balatian, sa kasakit gailaid. 

Ang kapalaran matod niya adunay gilatid; 

Nga ang balatian kon motakboy ’di mananghid. 


Niadtong adlawa naglumba pagtulo imong luha; 
Magmahay man sila apan karon uwahi na. 
Gipukan sa balatian ang imong AMAHAN; 
ANAK kang miunong sa luha sa imong inahan. 


£>iya nga gitamod mo’s mga yugto sa kagahapon; 
AMAHAN nga sa iyang pamilya nagmaunongon. 

Nga milikay sa kiat sa uban og mipili sa katarong; 
Apan ang oras miganoy niya ’ron sa ngilit sa kamatayon. 


0 DIOS ko! hupaya ang iyang mga kasakit; 
Gahilak ang kahiladman mo, karon nagping —it. 
Kinahanglan ba DIOS nga kini imong isinggit; 
Aron mabati kining panginadahay mo sa langit? 

Hapit na motikyop ang banag —banag; 

Ang AMAHAN mo karon sa kasakit galimbag — limbag. 
Mga mata nga blankong nagtan —aw kanimo ANAK; 
Apan wa’y nakita kay napagngan na’s kahayag. 


Lisod hikalimtan ang iyang panagway; 

Bout siyang mosulti apan dila naughan na’s laway. 
Madungog ba kaha sa AMAHAN ang bakho sa ANAK? 
Kagul—anang ’di mahubit bisan sa mga letra ning balak. 

Kaadlawon, unom ka adlaw lapas sa Pebrero baynte; 
Mubo apan lisod dawaton ’king sakit nga mensahe. 
ANAK nga nagbangutan."Nakapahuway na si Papa” 
Og mihilak ka BENEDICT susama sa usa ka bata. 


”Mohilak ako AMAHAN ko! 

Pasagdi ’king kalag, bisan sa daklit, magminatay, magbakho. 
"Ugma ’di ko na ikaw igkita og ikasawo; 

Sa talad diin kami imong giamoma’g gimatuto.” 


"Mohilak ako AMAHAN ko! 

Pasagdi akong mudanguyngoy, magbakho.” 
”Ugma ’di ko na ikaw mahikap og ikukabildo; 
Gihidlaw ang tanlag ko sa mga pulong mo. 


Kabahin kanimo karon napusgay; 

Sa imong AMAHAN wala ka’y ikamahay. 
Atubangan ning lubong, may ANAK nga nagsubo; 
Nagtamod sa handumanan sa pagka— AMAHAN mo. 

"Padayon sa imong panaw akong magtutudlo; 
Kabalak-i ayaw ang paglugmaw sa mga luha ko.” 
May mubutho ug mahanaw matag irog sa gutlo; 
Kamatayon sinugdanan lang sa bag —ong yugto. 

Ehemplo sa AMAHAN sa ANAK ’di mahimong talikdan; 
Lagda mo maoy kanunay’ng himuong tamdanan. 
Handurawon sa kadaugan man o kapakyasan; 
Handumanan bawnon hangtud sa katapusan. 

|3a ngalan sa AMAHAN sa ANAK 
ug HANDUMANAN. 


Monico S. Sanchez 
April 20, 1932 - February 26, 2010 


